Kristen-stevne inviterte omstridt predikant: Påstår å ha vekket døde til live
Helt siden 1980-tallet har den kristne bevegelsen Oase arrangert årlige sommerstevner i norske byer med blant annet KrF-leder Knut Arild Hareide som ivrig deltager. Gjennom seks dager med lovsang og bønn samles det opptil 6000 mennesker på årets arrangement i Kongstenhallen i Fredrikstad. Disse vil i dag få se en helt spesiell taler: den mosambikiske predikanten Surpresa Sithole. I en rekke videoer på Youtube profilerer Surpresa Sithole seg som en «dødeoppvekker», skriver Vårt Land. Ved hjelp av bønn hevder predikanten at han åtte ganger har fått Gud til å vekke døde mennesker til live. I et intervju som er publisert på Youtube forteller Sithole om en av opplevelsene: «Jeg var på en gård i Sør-Afrika da jeg hørte om en mann i nabobyen som var død. Jeg dro for å se mannen og spurte om jeg kunne få se ansiktet hans. Da så jeg at det var samme mann som jeg drømte om natten før. Jeg ble fylt med glede, startet å le og begynte å be. Da reiste han seg opp.» Les også: Predikant forsøkte å vekke dødt barn til liveOase-ledelsens invitasjon av Surpresa Sithole har vakt sterke reaksjoner. Politisk redaktør i Aftenposten, Harald Stanghelle kaller det «spekulativt og hjerterått» i en kommentar i Aftenposten, men også stemmer i det kristne miljøet er kritiske. Blant annet biskop i Borg bispedømme, Atle Sommerfeldt har rettet kraftig skyts mot ledelsen i den kristne bevegelsen i en kronikk i Vårt Land. – Jeg er meget kritisk til at Oase-ledelsen inviterer en som forkynner muligheter for helbredelse og dødeoppvekking. Det er en forkynnelse som kan forføre fortvilede mennesker, sier biskopen til VG. Biskopen ser ingen grunn til å tro på hendelsene Sithole beskriver og er veldig imot denne måten å profilere seg på. – Er du bekymret for menneskene som kommer til Oase i år? – Jeg håper at mange har fått med seg kritikken, og jeg håper Oase-ledelsen er forberedt på å støtte fortvilede mennesker som opplever at løftene til Sithole ikke blir holdt, sier han.Styreleder i Oasen, Gjermund Eikli, forstår at biskopen ser behovet for å være forsiktige med løfter, men understreker at dette er en problemstilling Oase har jobbet med i over 30 år. – Dette er et sårbart tema, så vi vet at det kan skapes forhåpninger som gjør vondt hvis de blir brutt. Vi er varsomme, og lover ingenting. Men mirakler skjer, sier han. Fikk du med deg VGTV-serien «Frelst»?: Rut satte Gud foran alt Eikli mener at fokuset på Sitholes dødeoppvekking er en problemstilling som er skapt i pressen. – Det er ikke et fokus for oss. Sithole er invitert for å tale om helbredelse av syke. Vi er frimodige og tror at Gud kan helbrede. – Tror du at Sithole har vekket mennesker til live fra de døde? – Hvis Gud vil kan han vekke døde.
Predikanten Surpresa Sithole hevder å ha vekket åtte personer til live. I dag taler han foran flere tusen mennesker på Oase-stevnet i Fredrikstad.